A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a nagyfluxusú reaktor 2012–2013. évi üzemeltetéséről

A Tanács 2012. november 13-én négyéves, a Közös Kutatóközpont (JRC) által végrehajtandó kiegészítő kutatási programot (2012–2015) fogadott el a hollandiai Pettenben működő nagyfluxusú reaktor (HFR) üzemeltetéséhez kapcsolódóan (2012/709/Euratom tanácsi határozat ). A tanácsi határozat 4. cikke szerint a Bizottság köteles „félidős jelentés” elkészítése útján tájékoztatni az Európai Parlamentet és a Tanácsot a kiegészítő kutatási program végrehajtásáról. Ez a jelentés e kötelezettség teljesítése érdekében készült, és a 2012. és a 2013. évre vonatkozik.

A reaktor 1961 óta működik, és többféle lehetőséget nyújt a besugárzáshoz való elhelyezésre (reaktormag, a reflektorok területe és a medence).

A kiegészítő kutatási program fő céljai a következők:

a reaktor biztonságos és megbízható üzemeltetésének biztosítása annak érdekében, hogy kísérleti célokra megfelelő neutronáram álljon rendelkezésre,

a reaktor hatékony igénybevételének lehetővé tétele a kutatóintézetek számára a következő területeken: az atomreaktorok biztonságának javítása; egészségügy, beleértve a gyógyászati izotópok fejlesztését is; atommagfúzió; alapkutatás és szakképzés; hulladékgazdálkodás, beleértve az Európa érdeklődésére számot tartó reaktorrendszerek nukleáris üzemanyagaival összefüggő biztonsági kérdések vizsgálatának lehetőségét is.

A HFR emellett kereskedelmi célú izotóp-előállítást folytat, továbbá szakképző létesítményként is működik, és olyan doktori tanulmányokat folytató hallgatókat és doktori címmel már rendelkező ösztöndíjasokat fogad, akik nemzeti vagy európai programok keretében végzik kutatási tevékenységüket.

1. A HFR biztonságos üzemeltetése

A HFR az Európai Atomenergia-közösség (Euratom) tulajdonát képezi (99 évre szóló lízingszerződés keretében). A HFR reaktor üzemeltetője az NRG (Nuclear Research and Consultancy Group), amely az üzemeltetés és a karbantartás mellett a reaktorhoz kapcsolódó kereskedelmi célú tevékenységeket is irányítja. Működési engedélyét a holland nemzeti szabályozó hatóság, a KFD (Kernfysische Dienst) bocsátotta ki. Az atomerőművekhez hasonlóan a HFR esetében is kötelező a jogszabályban előírt tízévenkénti rendszeres biztonsági felülvizsgálat, amelyet az NRG végez.

A 2012. és a 2013. évben több olyan esemény is bekövetkezett, amely kihatott a neutronáram rendelkezésre állására.

Először tríciumot észleltek a reaktorépület körüli talajvízben (ennek oka a vízvezetékrendszer talajfelszín alatti szivárgása volt), majd pedig szivárgási útvonalat találtak az elsődleges hűtővízrendszer és a reaktortartály hűtőköri vezetéke (ez a medence hűtőrendszerének része) között. A két probléma egymástól függetlenül alakult ki, és kivizsgálásukat, majd pedig javításukat követően a reaktor biztonságosan újraindításra került.

Az NRG-nek ezután két nukleáris létesítmény (nevezetesen a nagyfluxusú reaktor és a molibdén-előállító létesítmény) egymástól független nem tervezett üzemszünetével kellett megbirkóznia. Az NRG ennek nyomán átmenetileg összes létesítményét és folyamatát biztonságos készenléti üzemmódba helyezte annak érdekében, hogy a technológia, az eljárások és a szervezeti háttér általános fejlesztésére összpontosíthasson.

A fejlesztések 2013 végére lezárultak és bevezetésre kerültek. A KFD 2014 elején engedélyezte a HFR és a többi nukleáris létesítmény ismételt üzembe helyezését, azt követően, hogy valamennyi biztonsági követelmény teljesült.

A 2012. évre vonatkozó üzemi terv 296 üzemnappal és egy 31 napos karbantartási időszakkal (március) számolt. Ezen időszak során az északi és a déli szűkítő idomcső, valamint a reaktortartály hegesztési varratainak ellenőrzésére, továbbá a reaktorkonténment éves szivárgásvizsgálatára került sor. A valóságban a nem tervezett üzemszünetek miatt a HFR 253 napot üzemelt, ami az eredeti tervekhez képest 85,26% tényleges rendelkezésre állást jelent. A névleges teljesítmény 45 MW volt, körülbelül 11 313 MWnap teljes energiatermeléssel 2012-ben, ami nagyjából 14,12 kg U-235 üzemanyag-fogyasztásnak felel meg.

A 2013. évre vonatkozó üzemi terv 166 üzemnappal és egy 18 napos karbantartási időszakkal (augusztus) számolt. A valóságban a fentiekben ismertetett okok miatti nem tervezett üzemszünetek következtében a HFR 81 napot üzemelt, ami az eredeti tervekhez képest 49,07 % tényleges rendelkezésre állást jelent. A névleges teljesítmény 45 MW volt, körülbelül 3661 MWnap teljes energiatermeléssel 2013-ban, ami nagyjából 4,57 kg U-235 üzemanyag-fogyasztásnak felel meg.

A karbantartási tevékenység valamennyi rendszer, szerkezet és komponens megelőző, javító és rendszeres karbantartására kiterjedt. Végrehajtásának célja a HFR biztonságos és megbízható üzemének biztosítása volt. A karbantartási időszakban a következő fő műveletekre került sor:

a) a konténment nagyszabású szivárgásvizsgálata (0,5 bar túlnyomás 48 óráig);

b) az északi és a déli szűkítő idomcső, valamint a reaktortartály hegesztési varratainak üzem közbeni ellenőrzése;